ดักซื้อ ADVANC ก่อนแขวน XD ปันผล 3.68 บ. โบรกฯ เชียร์ซื้อ รับเทรนด์ 5G
ดักซื้อ ADVANC ก่อนแขวน XD ปันผล 3.68 บ. โบรกฯ เชียร์ซื้อ มองผลงานปี 64-65 ยังสดใส รับเทรนด์ 5G พร้อมชูหุ้น Top Pick กลุ่ม ICT
ดักซื้อ ADVANC ก่อนแขวน XD ปันผล 3.68 บ. โบรกฯ เชียร์ซื้อ มองผลงานปี 64-65 ยังสดใส รับเทรนด์ 5G พร้อมชูหุ้น Top Pick กลุ่ม ICT
17 ก.พ. 2564

“ข่าวหุ้นธุรกิจออนไลน์” ทำการรวมรวมข้อมูลและบทวิเคราะห์หุ้น บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC โดยเตรียมขึ้นเครื่องหมาย XD ในวันที่ 19 ก.พ.2564 หลังที่ประชุมคณะกรรมการบริษัทอนุมัติจ่ายปันผลจากงวดดำเนินงานวันที่ 1 ม.ค. 2563 ถึงวันที่ 31 ธ.ค. 2563 เป็นเงินสดในอัตรา 3.68 บาท/หุ้น กำหนดจ่ายเงินปันผลในวันที่ 20 เม.ย.2564
โดย บล.เคจีไอ (ประเทศไทย) ระบุในบทวิเคราะห์ แนะนำ “ซื้อ” หุ้น ADVANC ประเมินราคาเป้าหมาย 219 บาท/หุ้น เนื่องจากผลประกอบการปี 64-65 มีแนวโน้มแข็งแกร่งกว่าหุ้นอื่นในกลุ่ม และอัตราผลตอบแทนจากเงินปันผลงวดครึ่งหลังปี 63 อยู่ที่ 2.1% และคาดว่างวดปี 64 จะอยู่ที่  3.6%
ทั้งนี้คงประมาณการกำไรหลักในปี 64 และปี 65 เอาไว้ตามเดิมที่ 2.62 หมื่นล้านบาท และ 2.69 หมื่นล้านบาทตามลำดับ คาดว่ากำไรที่ลดลงในปี 64 จะเป็นเพราะการระบาดรอบใหม่ของโควิด-19 และเศรษฐกิจที่ขยายตัวต่ำจะยังกดดัน ARPU ประกอบกับผู้ใช้บริการ 5G จำนวนไม่มากพอที่จะชดเชยต้นทุนค่าคลื่นที่คาดว่าจะเพิ่มเข้ามาในปี 64 (700 MHz และ 26GHz) ในขณะเดียวกันคาดว่ากำไรที่เพิ่มขึ้นในปี 65 จะมาจากรายได้ที่เพิ่มขึ้นตามสถานการณ์โควิด-19 ที่คลี่คลายลง
ขณะที่กำไรสุทธิงวดไตรมาส 4/63 อยู่ที่ 7.16 พันล้านบาท ใกล้เคียงกับที่เราคาด แต่ดีกว่าที่ตลาดคาดการณ์ประมาณ 7% ทำให้กำไรสุทธิรวมทั้งปี 63 อยู่ที่ 2.74 หมื่นล้านบาท ทั้งนี้ บริษัทประกาศจ่ายเงินปันผล 3.68 บาท/หุ้น สำหรับผลการดำเนินงานงวดครึ่งหลังปี 63 (กำหนดขึ้น XD วันที่ 19 กุมภาพันธ์ 64)
ส่วน บล.แลนด์ แอนด์ เฮ้าส์ ระบุในบทวิเคราะห์ แนะนำ “ซื้อ” หุ้น ADVANC โดยผลประกอบการ ADVANC ปี 64 คาดว่าจะทรงตัวจากปี 63 แม้ยังอยู่ใน cycling ของการลงทุนโครงข่าย 5G จากฐานกำไรในปีก่อนเทียบกับแผนการลงทุนในปีนี้ยังอยู่ในระดับที่ดี เมื่อเทียบกับหุ้นในกลุ่มที่มีโอกาสที่กำไรจะลดลงเนื่องจากฐานกำไรปีก่อนต่ำแต่ปีนี้ยังต้องลงทุนเป็นจำนวนมาก
อย่างไรก็ดี คาดว่าปีนี้ ADVANC จะสามารถจ่ายเงินปันผลได้ใกล้เคียงกับงวดปีก่อนที่ระดับ 75% ซึ่งถือว่าอยู่ในระดับสูง จากนโยบายการจ่ายเงินปันผลไม่ต่ำกว่า 70% ของกำไรสุทธิ
โดยในปี 64 ยังคงเป็นปีแห่งการลงทุนโครงข่าย 5G โดยกลางเดือน ม.ค.64 จะรับมอบคลื่น 700 MHz จำนวน 15 MHz และเดือน มี.ค.700 MHz ที่ได้ประมูลเพิ่มเติมอีก 10 MHz รวมถึงเดือน เม.ย.จะรับมอบคลื่น 2.6GHz ซึ่งเป็นคลื่น 5G สำหรับภาคอุตสาหกรรม
นอกจากนี้ การตัดค่าเสื่อมราคาโครงข่าย 3G หมดไปตั้งแต่ปลายปี 63 ทำให้สามรถชดเชยค่าเสื่อมราคาจากโครงข่ายใหม่ได้ ขณะที่ ADVANC ตั้งเป้ารายได้และ EBITDA ปี 64 เติบโต Single digit จึงเชื่อว่ากำไรจะทรงตัวใกล้เคียงกับปี 63 ก่อนจะพลิกฟื้นตัวกลับมาเติบโตในปี 65 จากการเก็บเกี่ยวผลประโยชน์จากโครงข่าย 5G และรายได้ของ Sim นักท่องเที่ยวต่างชาติกลับมาสู่ระดับปกติ
ทั้งนี้ยังคงราคาเป้าหมายหุ้น ADVANC ปี 2564 ที่ 210 บาท และยังคงเป็น Top Pick ในกลุ่ม ICT บวกกับเงินปันผลงวดครึ่งหลังปี 63 สูงกว่าคาดอยู่ที่ 3.68 บาท คิดเป็นผลตอบแทน 2.1% จะขึ้นเครื่องหมาย XD 19 ก.พ.2564